רוני דואני

רוני דואני-מונצ'ז (נולדה ב-10 במרץ 1986), שנודעה בשם הבמה רוני סופרסטאר, היא זמרת, דוגמנית, שחקנית, רקדנית, מנחת טלוויזיה ויזמית ישראלית בתחום הדרכת הכושר.

החל מ-2018 היא בעלת סטודיו עם חדר כושר, ובשנים 2020–2021 הנחתה תוכנית כושר יומית בערוץ הספורט.

 ראשית חייה 
נולדה בשם לירון דואני בראשון לציון. אביה הוא רמי, מנכ"ל החברה הכלכלית ראשון לציון, אמה היא דפנה, גננת לשעבר, ואחותה הגדולה היא השחקנית יעל דואני. בגיל צעיר החלה ללמוד ריקוד בחוג מיני ג'אז של הכוריאוגרפית לימור שולב. דואני למדה במגמת ספורט, התמקדה במחול ובקבוצת המעודדות הבית ספרית בגימנסיה הריאלית שבראשון לציון. אחת מעבודותיה הראשונות הייתה כמרקידה במסיבות ילדים. היא הייתה גם רקדנית בתוכנית של מיכל ינאי. דואני הייתה מעודדת במכבי ראשון לציון, ובשנת 2001 עברה לשמש כמעודדת בקבוצת המעודדות של מכבי תל אביב.

בפברואר 2005 התגייסה לצה"ל, ושירתה כמש"קית הסברה בחיל החימוש.

דואני בעלת תואר ראשון בתקשורת ממכללת המרכז הבינתחומי הרצליה.

 קריירה 
 מוזיקה 
250px|שמאל|ממוזער|דואני בהופעה, 2013
ב-2002 הוחתמה על חוזה בחברת "פופ-ארט" והופקה על ידי חברת התקליטים "הליקון". במשך שנתיים למדה דואני פיתוח קול ומשחק.
בשנת 2004 יצא אלבום הבכורה שלה "עולם שלם בחוץ". השיר "סופרסטאר" הפך למפורסם והמוכר ביותר מתוך האלבום של דואני כשהפך גם לסינגל הראשון שלה. השיר המקורי  של הזמרת הדנית קריסטין מילטון נרכש, כמו חלק משיריה של דואני, מחברות בין-לאומיות שכותבות שירי פופ ומוכרות את הזכויות לאמנים ממדינות שונות לביצוע גרסאות מקומיות. כך קרה שאת השיר ביצעו מספר זמרות מסביב לעולם במספר שפות. השיר בגרסתו בעברית הפך ללהיט גדול בישראל, ובעקבותיו היא קיבלה גם את שם הבמה רוני סופרסטאר, בעל כורחה.

בין השירים באלבומה ניתן היה למצוא מספר גרסאות עבריות ללהיטי פופ מחו"ל, הדואט "מאמינה בך" עם הראפר "הצל" והדואט "פועם בגללך" עם בוריס סולטאנוב, שהשתתף בתוכנית הטלוויזיה "כוכב נולד". כמו כן יצא במסגרת האלבום חידוש לשירו של הזמר אדם "סוד", שכתבה אלונה קמחי והלחין יזהר אשדות. הקליפ לשיר הופק במימון מסחרי, והיה גדוש בפרסומות לשטראוס וחברות אחרות. המועצה לשידורי כבלים ולווין, החליטה לצרף שקופית המבהירה כי מדובר בתכנים פרסומיים.

כמו כן, השתתפה במופע לחנוכה 2004 "לא יאומן כי פסטיגל" עם השיר "נסיכת פופ" שזכה במקום הרביעי.

בנוסף ב-2004 זכתה בפרס זמרת השנה בטקס נבחרי הילדים של ערוץ הילדים.

ביוני 2005 הוציאה דואני את אלבומה השני, "לא עוצרת", שנמכר בשני חלקים נפרדים. האלבום כלל את הלהיט "אדוני", שכתב והלחין עבורה עברי לידר. באותה שנה הופיעה דואני ב"פסטיגל גיבורי על" עם השיר "לא עוצרת" ופתחה את אירועי המכביה. במרץ 2006 הוציאה את הסינגל "סוכרייה" מהחצי השני של האלבום "לא עוצרת". השיר במקורו הוא שיר רוסי בשם "Moi Marmiladnii" ששרה הזמרת הרוסייה קטיה לייל. שיר זה, אף על פי שהפך ללהיט, זכה בתואר "השיר הגרוע של השנה" במצעד הפזמונים העברי השנתי ה'תשס"ו של גלגלצ. בהמשך אותה שנה הוציאה DVD שנקרא "על קצות האצבעות", ובו נכללו קטעים מצולמים בהם דואני מדגימה כיצד לבצע את כל ריקודיה, יחד עם כל הקליפים שלה.

באוקטובר 2007 הוציאה סינגל עם קליפ, שנקרא "צפוף". לאחר מכן, בחרה לצאת להפסקה מהעשייה המוזיקלית. לקראת סוף שנת 2008 היא כיכבה ב"פסטיגל-תפוס ת'פסטיגל" בשיר "חיה בסרט". בינואר 2010 הוציאה את הסינגל "לא שם", ובמרץ את הסינגל "אל תוך הלילה".
בספטמבר 2010 הוציאה את הסינגל "אוהבת, עוזבת". באותה שנה גילמה את מארי אנטואנט לצד טל מוסרי בפסטיגל, וזכתה במקום הראשון עמו עם השיר "שיר אהבה צרפתי".

באפריל 2013 הוציאה את "אוסף פרטי", פרויקט של גרסאות כיסוי ללהיטי הפופ העבריים של שנות השמונים. הסינגל הראשון מתוכו היה "ענוג" - גרסת כיסוי ללהיט של להקת "נוער שוליים" ולאחר מכן "שיר בכיף" שכתבו שמוליק קלוסקי וקורין אלאל (במקור בביצוע אלאל) ו"אתמול" (במקור של טובה גרטנר). ב-2014 הוציאה מחדש את האלבום בשם "אוספרטי". בינואר 2015 הוציאה את השיר "גוגו".

ב-2015 הופיעה במופע "מותק של פסטיבל 8 - חגיגה בעולם המים", בתור תמי.

בינואר 2018 התראיינה דואני לאתר ynet והצהירה שעזבה את עולם המוזיקה והבמה, ופתחה סטודיו עם חדר כושר.

בשנת 2020 השתתפה במסגרת חגיגות ה-40 לפסטיגל ככוכבת עבר שהשתתפה בארבעה מופעים, זהו שובה של דואני למופע תשע שנים לאחר הופעתה האחרונה.

באוגוסט 2021 הוציאה את הסינגל "צ'יל".

בשנת 2022 הוציאה הזמרת הישראלית נונו גרסת כיסוי נוספת לשיר "סוד" במסגרת אלבום הבכורה שלה "סטטוס", ובגרסה זו השתתפו גם דואני וגם הזמר אדם.

בהמשך השנה הוציאה דואני את הסינגל "בא לי זריז", שהופק על ידי המפיק המוזיקלי ג'ורדי. באותה שנה הוציאה מיני-אלבום שכלל גרסאות מחודשות ל-3 להיטי העבר שלה "סופרפטאר", "סוכריה" ו"אדוני" (האחרון יחד עם הזמרת נונו) ו כמו כן גרסת רמיקס לסינגל האחרון שלה "צ'יל".

בשנת 2023 הוציאה ביחד עם חברת הדי ג'יים HYPE שיר גאווה בשם "קראש", שלווה בקליפ מילים. שיתוף הפעולה נעשה ביחד עם קראש תל אביב.

 דוגמנות וטיפוח 

בשנים 2003–2007 הייתה הפרזנטורית של חברת בגדי הים הישראלית "בננה".

ב-2005 דואני הייתה הפרזנטורית בארץ גם לחברה האמריקאית "קונברס" ("אולסטאר"). דגמנה גם לרשת האופנה הישראלית "קסטרו".

בתחילת שנת 2007 בה השתחררה, השיקה סדרת מוצרי קוסמטיקה לצעירות בשם "U-GIRL", בשת"פ עם פנינה רוזנבלום.

 דיבוב 
ב-2006 דיבבה לעברית את הת'ר האופוסומית בסרט האנימציה האמריקאי "מעבר ליער" שיצא לאקרנים גם בישראל.

ב-2010 דיבבה דמות המבוססת על עצמה בסדרת האנימציה הישראלית "הקרמבויז" בערוץ ניקלודיאון בגרסתו הישראלית.

 טלוויזיה 
שמאל|ממוזער|295px|רוני דואני (מימין) לצדם של אלון גור אריה, מושיק גלאמין ודון לני-גבאי, במהלך הנחייתה בתוכנית "המקום האמיתי" בערוץ הילדים, 2010
בשנת 2004–2006 הנחתה דואני בערוץ ניקלודיאון ישראל: בשתי עונותיה הראשונות של התוכנית "ג'ונגל", ובתוכניות "אחי! אחותי!" ו"מסטיק". בשנת 2005 שיחקה בתור לירון בסדרה הקומית "בצפר" מבית ניקלודיאון.

ב-2006 שיחקה בסדרה "השיר שלנו" של yes, בתור תמרה בתסריט של חלי. בשנים 2007–2008 שיחקה דואני בעונה השלישית והרביעית של סדרת הנעורים "ראש גדול" ששודרה בערוץ הילדים אצל yes. בנוסף ב-2007, שיחקה בסדרה "האלופה" של הוט, בתור קרן. בשנת 2009 שיחקה דואני בסדרה "קוויקי" ששודרה בערוץ 2 של קשת בתור איילת.

ביולי 2010 חתמה דואני על חוזה הנחיה בערוץ הילדים עד סוף 2012. בשנים 2012–2013 שיחקה בתור עדן בעונה השנייה והשלישית של סדרת הנעורים "אליפים" בערוץ הילדים למנויי הלוויין. ב-2012 הנחתה את התוכנית "הקול נשאר במשפחה" ששודרה בערוץ הילדים לצידו של טל מוסרי, ואת "מה המצה?" ששודרה אף היא בערוץ הילדים לצידו של עודד פז. בשנת 2012 הנחתה דואני את התוכנית "הכי בסטייל" יחד עם דנה פרידר בערוץ הילדים. כן, הגישה יחד עם דנה פרידר וטל מוסרי את שעשועון "ששטוס" בערוץ הילדים.

בשנת 2014 שודרה העונה הרביעית של תוכנית המציאות "המירוץ למיליון" בערוץ 2 של רשת, בה דואני התחרתה כזוג ביחד עם אחותה יעל דואני. אולם הן הודחו מהתוכנית בהדחה השישית. בנוסף ב-2014 שיחקה בתפקידה עצמה בסדרה "נוי והדר" מבית yes. ב-2015 שיחקה בקומדיית המצבים "הפיג'מות" בערוץ הילדים.

ב-2019 שימשה מנטורית בדוקו-ריאליטי "קאמפ BFF" בערוץ KIDZ, תוכנית בה בנות צעירות מגיעות למחנה אימונים של שבוע, שם הן יקבלו שיעורי ריקוד, פיתוח קול, משחק, סטיילינג ועוד, וילמדו את כל מה שצריך לדעת כדי להפוך ללהקת הפופ הצעירה בישראל.

 יזמית ומדריכת כושר 
בשנים 2020–2021 הנחתה את תוכנית הכושר היומית "ישראל בכושר: עם רוני דואני" בערוץ הספורט, בה היא שידרה מחדר הכושר "בוסט" שבבעלותה בתל אביב-יפו (מאז שנוסד ב-2018).

תיאטרון
בשנת 2006 גילמה דואני את דמותה של דורותי בהפקה המחודשת של המחזמר "הקוסם!", עיבוד לעברית לספר "הקוסם מארץ עוץ".

בשנת 2011 הופיעה בתיאטרון היהלום בהצגה "סינדרלה". בחנוכה 2011 השתתפה דואני במחזמר "שכחו אותי בבית", המבוסס על הסרט האמריקאי באותו השם.

בשנת 2012 גילמה את דמותה של טינקר בל במחזמר "פיטר פן", לצדם של הראל סקעת ורוני דלומי.

בשנת 2013 שיחקה במחזה "שלושת המוסקטרים".

 חיים אישיים 
דואני נשואה לרואה החשבון הישראלי חן מונצ'ז, ולהם שתי בנות ובן. מתגוררים בתל אביב-יפו.

 דיסקוגרפיה 
 אלבומי אולפן 
 2004: עולם שלם בחוץ
 2005: לא עוצרת
 2006: לא עוצרת II
 2014: אוספרטי

 מיני-אלבומים 
 2022: Super Set

 פרסים ומועמדויות 
שנהפרסקטגוריהפרויקט2022פרסי נבחרי השנה של פרוגיזמרת השנה

קישורים חיצוניים
















 ביאורים 

הערות שוליים

*
קטגוריה:זמרות השרות בעברית
קטגוריה:זמרות פופ ישראליות
קטגוריה:זמרות ישראליות
קטגוריה:דוגמניות ישראליות
קטגוריה:שחקניות קולנוע וטלוויזיה ישראליות
קטגוריה:שחקניות תיאטרון ישראליות
קטגוריה:מנחות טלוויזיה ישראליות
קטגוריה:מנחות ערוץ הילדים
קטגוריה:זוכי טקס נבחרי הילדים: זמרים ולהקות
קטגוריה:מתחרי המירוץ למיליון (ישראל)
קטגוריה:מתחרות המירוץ למיליון (ישראל)
קטגוריה:זוכות הפסטיגל
קטגוריה:משתתפות מותק של פסטיבל
קטגוריה:מעודדות
קטגוריה:אמנים ישראלים הידועים בשם במה
קטגוריה:ראשון לציון: מוזיקאים
קטגוריה:בוגרות הגימנסיה הריאלית
קטגוריה:בוגרות המרכז הבינתחומי הרצליה
קטגוריה:בוגרי המרכז הבינתחומי הרצליה
קטגוריה:מדריכי כושר
קטגוריה:יזמים ישראלים
קטגוריה:סגל ערוץ הספורט
קטגוריה:מדבבות ישראליות
קטגוריה:מדריכות כושר
קטגוריה:מנחים ישראלים
קטגוריה:זמרים השרים בעברית
קטגוריה:זמרי פופ ישראלים
קטגוריה:זמרים ישראלים
קטגוריה:דוגמנים ישראלים
קטגוריה:שחקני קולנוע וטלוויזיה ישראלים
קטגוריה:שחקני תיאטרון ישראלים
קטגוריה:מנחי טלוויזיה ישראלים
קטגוריה:מנחי ערוץ הילדים
קטגוריה:זוכי הפסטיגל
קטגוריה:משתתפי מותק של פסטיבל
קטגוריה:שחקני מחזות זמר ישראלים
קטגוריה:בוגרי הגימנסיה הריאלית
קטגוריה:יזמות ישראליות
קטגוריה:מדבבים ישראלים
קטגוריה:כוכבי ילדים
קטגוריה:ישראליות שנולדו ב-1986
קטגוריה:ישראלים שנולדו ב-1986